'ओसामा की जगह ले सकता है इलियास कश्मीरी'  
वह यूरोपीय शहरों में मुंबई की तरह के हमले सहित कई आतंकवादी षड्यंत्रों में शामिल रहा है।
पाकिस्तानी कमांडो से खतरनाक आतंकवादी बन चुका इलियास कश्मीरी ओसामा बिन लादेन की जगह अलकायदा का प्रमुख बन सकता है। वह यूरोपीय शहरों में मुंबई की तरह के हमले सहित कई आतंकवादी षड्यंत्रों में शामिल रहा है।  एक वरिष्ठ अमेरिकी अधिकारी के हवाले से एनबीसी ने खबर दी है कि अमेरिका के एफबीआई की सर्वाधिक वांछितों की सूची में सबसे ऊपर इलियास कश्मीरी, बिन लादेन की जगह ले सकता है क्योंकि अयमन अल जवाहिरी नेटवर्क के अंदर काफी अलोकप्रिय है और उसके पदोन्नयन की गारंटी नहीं है।  अधिकारी ने कहा, पिछले कई वर्षों से उसका सितारा चमक रहा है। वह अलकायदा के पद का दावेदार हो सकता है। इलियास कश्मीरी अमेरिकी जनता में भले ही जाना, पहचाना नाम न हो लेकिन अमेरिका की सुरक्षा और खुफिया एजेंसियां पिछले कुछ वषरें से उस पर कड़ी नजर रख रही हैं।  चैनल ने कहा कि सीआईए ने पश्चिमोत्तर पाकिस्तान में ड्रोन हमले में उसे निशाना बनाया। संघीय अभियोजकों ने उसे आतंकवाद के बड़े मामले में दोषी ठहराया है जिसमें शिकागो के व्यवसायी तहव्वुर हुसैन राणा का मामला भी शामिल है जिसपर अगले हफ्ते सुनवाई होनी है। राणा पर पाकिस्तानी मूल के अमेरिकी आतंकवादी डेविड कोलमैन हेडली को सुरक्षा मुहैया कराने का आरोप है जिसने मुंबई आतंकवादी हमले के लिये निगरानी करने की बात स्वीकार की है। पैगंबर मोहम्मद का कार्टून प्रकाशित करने के खिलाफ उसने डेनमार्क के अखबार को उड़ाने की कश्मीरी के साथ साजिश भी रची थी।